CELEX: 32017D1912
Language: fi
Date: 2017-10-09 00:00:00
Title: Neuvoston päätös (EU) 2017/1912, annettu 9 päivänä lokakuuta 2017, Euroopan unionin ja Islannin välisen maataloustuotteiden ja elintarvikkeiden maantieteellisten merkintöjen suojaa koskevan sopimuksen tekemisestä

24.10.2017   
            
            
               FI
            
            
               Euroopan unionin virallinen lehti
            
            
               L 274/1
            
         NEUVOSTON PÄÄTÖS (EU) 2017/1912,
   annettu 9 päivänä lokakuuta 2017,
   Euroopan unionin ja Islannin välisen maataloustuotteiden ja elintarvikkeiden maantieteellisten merkintöjen suojaa koskevan sopimuksen tekemisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 6 kohdan a alakohdan v alakohdan ja 218 artiklan 7 kohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:
   
               (1)
            
            
               Komissio allekirjoitti 23 päivänä maaliskuuta 2017 neuvoston päätöksen (EU) 2016/2136 (1) mukaisesti Euroopan unionin puolesta maataloustuotteiden ja elintarvikkeiden maantieteellisten merkintöjen suojaa koskevan Euroopan unionin ja Islannin välisen sopimuksen, jäljempänä ’sopimus’, sillä varauksella, että sopimuksen tekeminen saatetaan päätökseen myöhemmin.
            
         
               (2)
            
            
               Sopimuspuolet sopivat edistävänsä keskenään teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimus) (2) 22 artiklan 1 kohdassa määriteltyjen maantieteellisten merkintöjen tasapainoista kehittämistä sekä sopimuspuolten alueilta peräisin olevien maataloustuotteiden ja elintarvikkeiden kauppaa.
            
         
               (3)
            
            
               Sopimuksen nojalla unionin maataloustuotteiden ja elintarvikkeiden maantieteelliset merkinnät suojataan Islannissa, vaikka Islanti ei ole vielä rekisteröinyt suojattuja maantieteellisiä merkintöjä. Sopimuksessa määrätään menettelystä maantieteellisten merkintöjen luettelon päivittämiseksi ja uusien maantieteellisten merkintöjen lisäämiseksi myöhemmin sekakomiteamenettelyn kautta.
            
         
               (4)
            
            
               Tietyt sopimuksen täytäntöönpanoon liittyvät tehtävät on annettu sopimuksen 10 artiklalla perustetulle sekakomitealle, mukaan luettuina valtuudet muuttaa eräitä sopimuksen teknisiä näkökohtia ja liitteitä. Olisi määriteltävä menettely, jota sovelletaan sekakomiteassa esitettävän unionin kannan määrittämiseen sopimusta koskeviin kysymyksiin.
            
         
               (5)
            
            
               Sopimus olisi hyväksyttävä,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan unionin ja Islannin välinen maataloustuotteiden ja elintarvikkeiden maantieteellisten merkintöjen suojaa koskeva sopimus unionin puolesta.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja antaa unionin puolesta sopimuksen 11 artiklassa määrätyn ilmoituksen (3).
   3 artikla
   Komissio edustaa Euroopan unionia sopimuksen 10 artiklalla perustetussa sekakomiteassa, jäljempänä ’sekakomitea’.
   Komissio hyväksyy unionin puolesta sekakomitean päätöksillä tehtävät sopimuksen muutokset. Jos asianomaiset osapuolet eivät maantieteellistä merkintää koskevien vastaväitteiden esittämisen jälkeen pääse keskenään sopimukseen, komissio vahvistaa asiaa koskevan kannan Euroopan parlamentin ja neuvoston asetuksen (EU) N:o 1151/2012 (4) 57 artiklan 2 kohdassa säädetyn menettelyn mukaisesti.
   4 artikla
   Tämä päätös tulee voimaan päivänä, jona se hyväksytään.
   
      Tehty Luxemburgissa 9 päivänä lokakuuta 2017.
      
         
            Neuvoston puolesta
         
         
            Puheenjohtaja
         
         S. KIISLER
      
   
   
      (1)  Neuvoston päätös (EU) 2016/2136, annettu 21 päivänä marraskuuta 2016, maataloustuotteiden ja elintarvikkeiden maantieteellisten merkintöjen suojaa koskevan Euroopan unionin ja Islannin välisen sopimuksen allekirjoittamisesta Euroopan unionin puolesta (EUVL L 332, 7.12.2016, s. 1).
   
      (2)  Marrakeshissa Marokossa 15 päivänä huhtikuuta 1994 allekirjoitetun Maailman kauppajärjestön perustamista koskevan Marrakeshin sopimuksen liite 1C.
   
      (3)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
   
      (4)  Euroopan parlamentin ja neuvoston asetus (EU) N:o 1151/2012, annettu 21 päivänä marraskuuta 2012, maataloustuotteiden ja elintarvikkeiden laatujärjestelmistä (EUVL L 343, 14.12.2012, s. 1).